text: Horsens-borgmester efter regnfald: - Jeg har sjældent set lignende
  15 juni 2016 kl. 17.52
  Borgmester Peter Sørensen (S) er overrasket over de mange millimeter regn, som onsdag faldt over Horsens. 
  Vandet stod højt i Horsens, efter en kraftig byge ramte byen onsdag formiddag. På få timer kom der 115 millimeter regn, og det store regnskyl overraskede Horsens’ borgmester Peter Sørensen.
  - Der er simpelthen kommet meget regn, jeg har sjældent oplevet noget lignende, fortæller Peter Sørensen (S).
  Danmarks Meteorologiske Institut, DMI, varsler fortsat om voldsomt vejr og mange millimeters nedbør flere steder i landet. Det værste vejr skulle dog have passeret Horsens, lover meteorologerne. Øverst kan du dog se, hvordan det så ud i Horsens tidligere på dagen – eller også kan du se borgmesterens overraskede reaktion på regnen.
  
  